Predkladacia správa

Materiál sa predkladá na rokovanie vlády SR v zmysle uznesenia vlády SR č. 95 bod C.1. zo dňa 6. februára 2008.		

Dňa 28. februára 2008 sa uskutočnila oficiálna návšteva predsedu vlády Slovenskej republiky (PV SR) Roberta Fica v Luxemburskom veľkovojvodstve (LU), počas ktorej sa stretol s luxemburským veľkovojvodom Henrim a predsedom vlády luxemburského veľkovojvodstva J.-C. Junckerom. Predseda vlády SR navštívil LU prvýkrát od nástupu do funkcie, pričom ostatná bilaterálna návšteva na úrovni predsedov vlád sa uskutočnila v septembri 2003. Slovenského premiéra sprevádzal na ceste do Luxemburska minister financií SR J. Počiatek.
Návšteva predsedu vlády SR R. Fica v LU prebiehala v priateľskej a konštruktívnej atmosfére. Spoločné rokovania delegácií potvrdili veľmi dobrú úroveň vzťahov medzi oboma krajinami, ako aj obojstranný záujem o ich ďalšie zintenzívnenie, najmä v obchodno-ekonomickej oblasti. Prerokované boli aj aktuálne otázky európskej politiky                                   a medzinárodného politického diania. 
Zo strany luxemburského predsedu vlády J. - C. Junckera (vykonáva zároveň funkciu predsedu Eurogroup) zaznelo pozitívne hodnotenie prípravy SR na vstup do Hospodárskej a menovej únie k 1. 1. 2009. 

Predložený materiál má informatívny charakter, z tohto dôvodu nebol predložený na medziministerské pripomienkové konanie. Prerokovaný bol s Odborom zahraničných vzťahov a protokolu Úradu vlády SR.